钦定古今图书集成/明伦汇编/宫闱典/第134卷 > 高起潜
## 钦定古今图书集成/明伦汇编/宫闱典/第134卷 > 高起潜

按《明外史宦官传》：“起潜，内侍中，稍号知兵，帝委任之。
崇祯五年，孔有德、耿仲明据登州反，命起潜偕其同
官吕直，督诸将金国奇、祖大弼等军东征，名曰监视。
明年，贼平还京。时流贼大炽，命太监陈大金、阎思印、
谢文举、孙茂霖等为内中军，分入大帅曹文诏、左良
玉、张应昌诸营，名曰监军。其在边镇者，悉名监视。起”
潜亦出监宁、锦诸军。已而诸内监多侵克军资，临敌
辄拥精兵先遁，诸将缘是皆无功。八年诏尽撤诸镇
内臣，惟起潜监视如故。九年七月

大清兵从天寿山后逾山大入。帝复遣太监李辅国、
许进忠等分守紫荆、倒马诸关，孙惟武、刘元斌防马
水河。兵部尚书张凤翼出督援军，宣大总督梁廷栋
亦引兵南。特命起潜为总监，给帑金三万、赏功牌千，
以司礼太监张云汉、韩赞周副之。九月，

大清兵还出冷口，起潜不敢近。去四日，乃入石门，割死人首三级报功。明年，起潜行部视师，令监司以下
悉用军礼。见永平道刘景耀、关内道杨于国，疏争，被
黜。十一年冬，京师被兵，宣大总督卢象昇入援，与兵
部尚书杨嗣昌议事不合，起潜比嗣昌亦与象昇左，
致象昇孤军战没。起潜又匿不言状，朝士疾之。十七
年，闯贼日急，帝仍令监宁前诸军，中道弃关走。福王
立江南，召为京营提督。后降于

《大清》。